32004D0266
L 083/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 март 2004 годинa
относно разрешаване на незаличимо отпечатване на предписаната информация върху опаковките на семена от фуражни култури
(нотифицирано под номер С(2004) 819)
(текст от значение за ЕИП)
(2004/266/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), последно изменена с Директива 2003/61/ЕО (2), и по-специално последното изречение на член 10, параграф 1, буква а) от нея,
като има предвид, че:
(1)
Решение 87/309/ЕИО на Комисията от 2 юни 1987 г. относно разрешаване на незаличимо отпечатване на предписаната информация върху опаковките на семена от някои видове фуражни култури (3) бе съществено изменено няколко пъти (4). За яснота и рационалност, посоченоторешение трябва да се кодифицира;
(2)
Семената на фуражни култури не следва да бъдат предлагани на пазара, ако техните опаковки не са етикетирани с официален етикет, съгласно разпоредбите на Директива 66/401/ЕИО;
(3)
Въпреки това, може да бъде разрешено поставянето на незаличимо отпечатване на предписана информация върху самата опаковка, в съответствие с модела, предвиден за етикета;
(4)
По отношение на семената от зърнени култури, Решение 80/755/ЕИО на Комисията от 17 юли 1980 г. относно разрешаване на незаличимо отпечатване на предписаната информация върху опаковките на семена от зърнени култури (5), изменено с Решение 81/109/ЕИО (6), разреши незаличимото отпечатване на предписаната информация върху самата опаковка, в съответствие с модела, предвиден за етикета, при определени условия, които гарантират, че отговорността се поема от органа по сертифициране. Като се вземе предвид, че тази система се оказа ползотворна, подобно разрешение трябва да бъде предоставено при същите условия и по отношение на семената от фуражни култури;
(5)
Мерките, предвидени в настоящото решение са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава съгласно условията, определени в параграф 2, да предвидят отпечатването под официален надзор на предписаната информация върху опаковките на семена от видове фуражни култури от категориите „базови семена“ и „сертифицирани семена“.
2. За разрешението, предвидено в параграф 1, се прилагат следните условия:
a)
предписаната информация се отпечатва или щампова върху опаковките, така че да не може да се изтрие;
б)
съдържанието и цветът на печата или щампата съответстват на модела за етикета, използван в съответната държава-членка;
в)
от предписаната информация, поне тази, изисквана съгласно приложение IV, част А I а) точки 3 и 3а от Директива 66/401/ЕИО, се отпечатва или щампова, когато е приключило взимането на пробите, съгласно член 7, параграф 2 от тази директива, като отпечатването или щамповането се извършва официално или под официален надзор;
г)
освен предписаната информация, всяка опаковка носи официално вписан, индивидуален сериен номер, който е отпечатан или щампован върху опаковката от предприятието, което отпечатва опаковките, така че да не може да бъде изтрит; това предприятие информира органа по сертифициране за количеството на издадените опаковки, както и за техните серийни номера;
д)
органът по сертифициране води отчет за количеството на така маркираните семена, в това число за броя и съдържанието на опаковките във всяка партида, както и за серийните номера, посочени в буква г);
е)
отчетите на производителите са подложени на контрол от страна на органа по сертифициране.
Член 2
Държавите- членки съобщават на Комисията условията, при които ще прилагат разрешението, предвидено в член 1.
Комисията информира относно това останалите държави-членки.
Член 3
Решение 87/309/ЕИО се отменя.
Позоваванията на отмененото решение, се считат за позовавания на настоящото решение и се тълкуват в съответствие с таблицата на съответствието в приложение II.
Член 4
Адресати на настоящото решение са държавите-членки.
Съставено в Брюксел на 17 март 2004 година.